Namibië soek ’n nuwe rugbyafrigter ná die bedanking van Johan Diergaardt, wat vroeër vanjaar aangestel is om die nasionale span af te rig.
“Toe ek einde November vir ’n knieoperasie gaan en hulle my net 25% van my salaris betaal, het ek besluit dis nou genoeg. Alles wat ons sedert my aanstelling gedoen het, was te goeder trou in die afwesigheid van ’n kontrak. As ek nie op siekverlof geregtig was nie, moes dit in ’n kontrak aan my uitgewys gewees het.”
Corrie Mensah, president van die NRU, het aan Rapport gesê hul siening is baie anders oor die saak en dat Diergaardt, en nie die NRU nie, aangedring het om eerder as ’n diensverskaffer as ’n werknemer beskou te word.
“Op grond hiervan is hy nie soos ’n werknemer ingevolge die arbeidswet op siekverlof of gewone verlofdae geregtig nie. ’n Vertrouensbreuk sou wees as die NRU die beginsels van die kontrakooreenkoms verbreek het, maar die administratiewe funksie is korrek volgens sy kontrak uitgevoer,” het Mensah aangevoer.
“Om menslikheidsredes sou ons uiteraard oop gewees het om die saak te bespreek, maar sy benadering om ’n prokureursbrief aan ons te rig en op die volle betaling aan te dring, het nie veel ruimte hiervoor gelaat nie. Ons kon regtig daaroor gepraat het, dit was werklik nie ’n rede om te bedank nie.
“Ons het volgens sy versoek nie belasting afgetrek nie, want hy wou nie as ’n werknemer beskou word nie.
“Op ’n persoonlike vlak is dit ook teleurstellend. Ek en die NRU-raad het baie kritiek in rugbykringe verduur oor die feit dat Johan ons voorkeurkandidaat was om ná Phil Davies se vertrek oor te neem.”
“Die voortslepende Covid-19-pandemie het Wêreldrugby se begrotingsproses vir die vierjaarsiklus tot 2023 vertraag. Tot nou toe was ons net op ’n tussentydse noodbegroting aangewese.
“Johan was deel van al die gesprekke met Wêreldrugby en ons het eers einde November goedkeuring gekry en eers verlede week die kontrak van ons kant af geteken. Ons wag nog op ’n kopie wat hulle geteken het.”